钦定古今图书集成/明伦汇编/闺媛典/第003卷 > 明仁孝文皇后内训 > 《事舅姑章第十四》
## 钦定古今图书集成/明伦汇编/闺媛典/第003卷 > 明仁孝文皇后内训 > 《事舅姑章第十四》

妇人既嫁，致孝于舅姑。舅姑者，亲同于父母，尊拟于
天地。“善事者在致敬，致敬则严；在致爱，致爱则顺。专
心竭诚，毋敢有怠，此孝之大节也。”衣服饮食其次矣。
故极甘旨之奉，而毫发有不尽焉，犹未尝养也；尽劳
勚之力，而顷刻有不恭焉，犹未尝事也。舅姑所爱，妇
亦爱之；舅姑所敬，妇亦敬之。乐其心，顺其志，有所行，
不敢专，有所命不敢缓。此孝事舅姑之要也。昔太任
思媚，周业基隆；长孙尽孝，唐祚以固。甚哉！孝事舅姑
之大也！夫不得于舅姑，不可以事君子，而况于动天
地，通神明，集嘉祯乎？故自后妃以下，至卿大夫及士
庶人之妻，壹是皆以孝事舅姑为重。《诗》曰：“夙兴夜寐，
无忝尔所生。”